Μέμος Ιωάννου

Ο Αγαμέμνων «Μέμος» Ιωάννου (γενν. στις 15 Απριλίου 1958, Αθήνα) είναι Έλληνας πρώην διεθνής καλαθοσφαιριστής και νυν προπονητής. Έχει ύψος 1.90 μ. και αγωνιζόταν στη θέση του πλέι μέικερ.

Βιογραφία 
Είναι γιος του Στέλιου και της Μαρίας Ιωάννου, ο ίδιος είναι πατέρας του καλαθοσφαιριστή Στέλιου Ιωάννου. Σπούδασε πολιτικός μηχανικός στο Εθνικό Μετσόβιο Πολυτεχνείο. Ξεκίνησε την καλαθοσφαίριση από τον Παναθηναϊκό και τις ομάδες υποδομής του.

Σταδιοδρομία 
Αγωνιζόταν στη θέση του πλέι μέικερ και σούτιγκ γκαρντ και πέρασε με επιτυχία από τις ομάδες Παναθηναϊκός, ΠΑΟΚ, Άρης, Παπάγου.

Με τον Παναθηναϊκό αγωνίστηκε για δεκαέξι χρόνια και κέρδισε 6 πρωταθλήματα το 1975, 1977, 1980, 1981, 1982, 1984 και 4 κύπελλα (1979, 1982, 1983, 1986), ενώ έχει αγωνιστεί σε χαμένο τελικό κυπέλλου με τον ΠΑΟ το 1985. Στους πράσινους υπήρξε συμπαίκτης με σημαντικούς αθλητές της καλαθοσφαίρισης όπως οι Κορωναίος, Κοκολάκης, Κόντος, Κέφαλος και Στεργάκος.

Το 1990 πήρε μεταγραφή στον ΠΑΟΚ με τον οποίο αγωνίστηκε στον τελικό κυπέλλου Ελλάδας του 1991 και κατέκτησε το Κύπελλο Κυπελλούχων στη Γενεύη το ίδιο έτος κόντρα στην ισπανική Σαραγόσα. 

Το καλοκαίρι του 1991 βρέθηκε στον Άρη, όπου αγωνίστηκε μέχρι το 1993 κατακτώντας το κύπελλο Ελλάδος το 1992 και το Κύπελλο Κυπελλούχων το 1993 στο Τορίνο κόντρα στην Εφές Πίλσεν.

Εθνική Ελλάδος 
Με την Εθνική Ελλάδος αγωνίστηκε σε 64 αγώνες σημειώνοντας 249 πόντους (3,89 μ.ο). Ήταν πρωταγωνιστής στις τελευταίες φάσεις του τελικού του Ευρωμπάσκετ 1987, όπου η Εθνική κατέκτησε το χρυσό μετάλλιο, αγωνιζόμενος στη θέση του Παναγιώτη Γιαννάκη. Σημείωσε στον τελικό τους 8 από τους 16 πόντους που σκόραρε στους 6 αγώνες που συμμετείχε στη διοργάνωση. Το 1988 αγωνίστηκε στο Προολυμπιακό Τουρνουά και το 1990 στο Μουντομπάσκετ. Συμμετείχε στα Τουρνουά Ακρόπολις του 1987, 1988 και 1990. Έχει αγωνιστεί και στις Εθνικές των εφήβων και των παίδων. Με την Εθνική Παίδων κατέκτησε το Αργυρό μετάλλιο στο Ευρωμπάσκετ Παίδων του 1975.

Προπονητής 
Είχε εργαστεί στον Άρη ως υπηρεσιακός προπονητής όταν αγωνιζόταν στο σύλλογο όπου κατέκτησε και το κύπελλο Ελλάδος 1992. Την επαγγελματική του καριέρα την ξεκίνησε το 1994 στον Άρη. Δούλεψε στην Κύπρο κατακτώντας τέσσερα σερί πρωταθλήματα, δύο με τον ΑΠΟΕΛ (1998, 1999) και δύο με τον Κεραυνό (2000, 2001), ενώ απώλεσε τον τίτλο το 2002, όταν έχασε στους τελικούς από τον ΑΠΟΕΛ του Ηλία Αρμένη. Εργάστηκε στη συνέχεια ως προπονητής στον Ηλυσιακό αλλά και στον Πανιώνιο με τον οποίο κατέκτησε την τρίτη θέση στο πρωτάθλημα το 2005 κάτι που του έδωσε τον τίτλο του Προπονητή της χρονιάς. Το 2016 συμφώνησε με τον Χολαργό, στον οποίο παρέμεινε για ένα χρόνο.

Άλλες ασχολίες 
Τα τελευταία 10 χρόνια έχει υπάρξει σχολιαστής αγώνων καλαθοσφαίρισης σε Ευρωλίγκα και Ελληνικό Πρωτάθλημα, μέσω τηλεοπτικών δικτύων.

Το 2015 κατέβηκε ως υποψήφιος βουλευτής, στις εθνικές εκλογές της 25ης Ιανουαρίου με Το Ποτάμι, δίχως να εκλεγεί.

Το 2018, δημιούργησε στην Παλλήνη, μαζί με τον Φίλιππο Ταμπάκη, την Ακαδημία Καλαθοσφαίρισης ALL-NET.

Τίτλοι-Διακρίσεις

Ως αθλητής

Συλλογικοί 

 6x Πρωταθλήματα Ελλάδας: (1975, 1977, 1980, 1981, 1982, 1984)
 5x Κύπελλα Ελλάδας: (1979, 1982, 1983, 1986, 1992)
 2x Κύπελλο Σαπόρτα: (1991, 1993)

Ως προπονητής

Συλλογικοί 

 4x Α' Κατηγορία Κύπρου: (1998, 1999, 2000, 2001)

Εξωτερικοί σύνδεσμοι 
 Μέμος Ιωάννου, στατιστικά στην επίσημη ιστοσελίδα της Εθνικής Ομοσπονδίας Καλαθοσφαίρισης.
 Στον (βιο)ρυθμό του 1987!

Παραπομπές 

Έλληνες καλαθοσφαιριστές
Καλαθοσφαιριστές Εθνικής Ελλάδας Κ16
Καλαθοσφαιριστές Εθνικής Ελλάδας Κ17
Καλαθοσφαιριστές Εθνικής Ελλάδας
Καλαθοσφαιριστές Ευρωμπάσκετ 1987
Παίκτες νικητές Ευρωμπάσκετ
Καλαθοσφαιριστές Παναθηναϊκού
Καλαθοσφαιριστές Α1 Εθνικής Ελλάδας
Καλαθοσφαιριστές ΠΑΟΚ
Καλαθοσφαιριστές Άρη
Καλαθοσφαιριστές Παπάγου
Καλαθοσφαιριστές Παγκοσμίου Πρωταθλήματος 1990
Έλληνες προπονητές καλαθοσφαίρισης
Προπονητές καλαθοσφαίρισης Άρη
Προπονητές καλαθοσφαίρισης Κεραυνού Στροβόλου
Προπονητές καλαθοσφαίρισης κυπριακών συλλόγων
Προπονητές καλαθοσφαίρισης ΑΠΟΕΛ
Προπονητές καλαθοσφαίρισης Ηλυσιακού
Προπονητές καλαθοσφαίρισης Πανιωνίου
Προπονητές καλαθοσφαίρισης Α.Ε. Χολαργού